Kommissionens beslutning

af 20. juni 2002

om særlige betingelser for import af fiskerivarer fra Republikken Bulgarien

(meddelt under nummer K(2002) 2195)

(EØS-relevant tekst)

(2002/472/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(1), senest ændret ved direktiv 97/79/EF(2), særlig artikel 11, stk. 1, og

ud fra følgende betragtninger:

(1) Der er på Kommissionens vegne foretaget en inspektion i Bulgarien for at undersøge betingelserne for produktion, oplagring og forsendelse af fiskerivarer til Fællesskabet.

(2) Bestemmelserne i Bulgariens lovgivning om sundhedsinspektion og -kontrol af fiskerivarer kan betragtes som svarende til de bestemmelser, der er fastsat ved direktiv 91/493/EØF.

(3) Navnlig er "National Veterinary Service (NVS) of the Ministry of Agriculture and Forests" i stand til effektivt at føre kontrol med, om den gældende lovgivning overholdes.

(4) Det vil være hensigtsmæssigt at fastsætte nærmere bestemmelser vedrørende det sundhedscertifikat, der i henhold til direktiv 91/493/EØF skal ledsage sendinger af fiskerivarer, der importeres til Fællesskabet fra Bulgarien. Disse bestemmelser bør navnlig fastlægge en model for certifikatet, minimumskravene vedrørende det eller de sprog, det skal affattes på, og kravene til den person, der er bemyndiget til at underskrive det.

(5) Det mærke, der skal anbringes på fiskerivarernes emballage, bør indeholde angivelse af tredjelandets navn og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer, undtagen for bestemte frosne fiskerivarer.

(6) Det er også nødvendigt at opstille en liste over godkendte virksomheder, fabriksfartøjer og kølehuse samt en liste over fryseskibe, som er udstyret i overensstemmelse med kravene i direktiv 92/48/EØF(3). Disse lister skal opstilles på grundlag af en meddelelse fra NVS til Kommissionen. Det påhviler derfor NVS at sørge for overholdelse af de bestemmelser herom, der er fastsat i artikel 11, stk. 4, i direktiv 91/493/EØF.

(7) NVS har officielt garanteret, at de bestemmelser om kontrol med fiskerivarer, der er fastsat i kapitel V i bilaget til direktiv 91/493/EØF, og hygiejnekrav svarende til dem, der er fastsat ved nævnte direktiv, vil blive opfyldt.

(8) Under inspektionsbesøget i Bulgarien afsløredes der imidlertid visse svagheder ved veterinærkontrollen med hensyn til konstateringen af mangler i fiskerivirksomheder og udfyldelsen af sundhedscertifikatet ved udførsel af fiskerivarer og levende fisk. Tilføjelser af nye virksomheder eller fartøjer på listen over de virksomheder og fartøjer, hvorfra import fra Bulgarien tillades, kan derfor først foretages, når Kommissionens eksperter har aflagt et nyt kontrolbesøg på stedet.

(9) Under hensyntagen til inspektionsresultaterne bør den mindre hyppige fysiske kontrol, der er åbnet mulighed for ved Kommissionens beslutning 94/360/EF af 20. maj 1994 om mindre hyppig fysisk kontrol af sendinger af bestemte produkter, der skal indføres fra tredjelande i henhold til direktiv 90/675/EØF(4), derfor ikke finde anvendelse ved import af fiskerivarer fra Bulgarien.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

"National Veterinary Service (NVS) of the Ministry of Agriculture and Forests" er den kompetente myndighed i Bulgarien for kontrol og attestering af, at fiskerivarer opfylder kravene i direktiv 91/493/EØF.

Artikel 2

1. Fiskerivarer, der importeres til Fællesskabet fra Bulgarien, skal opfylde de krav, der er fastsat i stk. 2, 3 og 4.

2. Hver sending skal ledsages af originalen af et sundhedscertifikat, der er nummereret, behørigt udfyldt, dateret og underskrevet, og som kun består af ét blad, jf. modellen i bilag I.

3. Varerne skal komme fra autoriserede virksomheder, fabriksfartøjer eller kølehuse eller registrerede fryseskibe, der er opført på listen i bilag II.

4. Medmindre der er tale om frosne fiskerivarer i løs afladning til konservesfremstilling, skal alle pakninger med uudslettelig skrift være forsynet med ordet "BULGARIEN" og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer.

Artikel 3

1. Certifikater som omhandlet i artikel 2, stk. 2, skal udfærdiges på mindst et af de officielle sprog i den medlemsstat, hvor kontrollen foretages.

2. Certifikatet skal indeholde NVS-repræsentantens navn, stilling og underskrift samt NVS's officielle stempel i en anden farve end de øvrige angivelser i certifikatet.

Artikel 4

Ved import af fiskerivarer fra Bulgarien undlader medlemsstaterne ved kontrollen af sådanne varer at anvende den mindre hyppige fysiske kontrol, som der er åbnet mulighed for ved Kommissionens beslutning 94/360/EF.

Artikel 5

1. Bilag II ændres først, når resultaterne af et kontrolbesøg på stedet foreligger.

2. Uanset stk. 1 kan bilag II ændres efter den procedure, der er fastlagt ved beslutning 95/408/EF, når ændringen består i at ændre et navn eller at slette virksomheder eller fartøjer, der er optaget på listen i nævnte bilag.

Artikel 6

Denne beslutning anvendes fra den 24. juni 2002.

Artikel 7

Denne beslutning er rettet til medlemsstaterne.

Udfærdiget i Bruxelles, den 20. juni 2002.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 15.

(2) EFT L 24 af 30.1.1998, s. 31.

(3) EFT L 187 af 7.7.1992, s. 41.

(4) EFT L 158 af 25.6.1994, s. 41.

BILAG I

>PIC FILE= "L_2002163DA.002602.TIF">

>PIC FILE= "L_2002163DA.002701.TIF">

BILAG II

LISTE OVER VIRKSOMHEDER OG FARTØJER

>TABELPOSITION>

PP: Forarbejdningsvirksomhed/Processing Plant.